1.

Príloha I (časť M) k nariadeniu (ES) č. 2042/2003 sa mení a dopĺňa takto: 1. Do bodu M.1 ods. 4 sa dopĺňa tento bod iii): „iii) Odchylne od odseku 4 bodu i), keď zachovanie letovej spôsobilosti lietadla, ktoré sa nepoužíva v obchodnej leteckej doprave, riadi organizácia pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M), ktorá nepodlieha dohľadu členského štátu registrácie, a iba v prípade súhlasu členského štátu registrácie pred schválením programu údržby: a) je orgán určený členským štátom zodpovedným za dohľad nad organizáciou pre riadenie zachovania letovej spôsobilosti alebo b) je agentúra, ak organizácia pre riadenie zachovania letovej spôsobilosti má sídlo v tretej krajine.“ 2. V bode M.A.201 sa písmeno e) nahrádza takto: „e) S cieľom splniť zodpovednosť podľa písmena a): i) Vlastník lietadla môže uzavrieť zmluvu na úlohy súvisiace so zachovaním letovej spôsobilosti s organizáciou pre riadenie zachovania letovej spôsobilosti, s povolením v súlade s oddielom A podčasťou G tejto prílohy (časť M). V tom prípade organizácia pre riadenie zachovania letovej spôsobilosti preberá zodpovednosť za správne plnenie týchto úloh. ii) Vlastník, ktorý sa rozhodne riadiť zachovanie letovej spôsobilosti lietadla na vlastnú zodpovednosť bez zmluvy podľa dodatku I, môže však aj napriek tomu uzatvoriť obmedzenú zmluvu s organizáciou pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M) na vypracovanie programu údržby a jeho schválenie v súlade s bodom M.A.302. V takom prípade sa touto obmedzenou zmluvou prenáša zodpovednosť za vypracovanie a schválenie programu údržby na zmluvnú organizáciu pre riadenie zachovania letovej spôsobilosti.“ 3. V bode M.A.201 písmeno i) sa úvodná veta nahrádza takto: „Keď členský štát od prevádzkovateľa vyžaduje, aby vlastnil osvedčenie pre svoje obchodné činnosti, iné ako pre obchodnú leteckú dopravu, prevádzkovateľ musí:“. 4. V bode M.A.202 sa písmeno a) nahrádza takto: „a) Každá osoba alebo organizácia zodpovedná v súlade s bodom M.A.201 musí hlásiť príslušnému orgánu určenému štátom registrácie, organizácii zodpovednej za typovú konštrukciu alebo doplnky k typovej konštrukcii, a prípadne členskému štátu prevádzkovateľa, akýkoľvek zistený stav lietadla alebo komponentu, ktorý ohrozuje bezpečnosť letu.“ 5. Bod M.A.302 sa nahrádza takto: „M.A.302. Program údržby lietadla a) Údržba každého lietadla musí byť zorganizovaná v súlade s programom údržby lietadla. b) Program údržby lietadla a všetky následné zmeny a doplnenia schvaľuje príslušný orgán. c) Keď zachovanie letovej spôsobilosti lietadla riadi organizácia pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M), program údržby lietadla a jeho zmeny a doplnenia možno schváliť postupom nepriameho schválenia. i) V takom prípade musí postup nepriameho schválenia zaviesť organizácia pre riadenie zachovania letovej spôsobilosti v rámci Príručky pre riadenie zachovania letovej spôsobilosti a musí ho schváliť príslušný orgán zodpovedný za túto organizáciu pre riadenie zachovania letovej spôsobilosti. ii) Organizácia pre riadenie zachovania letovej spôsobilosti nepoužije postup nepriameho schválenia, keď táto organizácia nepodlieha dohľadu členského štátu registrácie, okrem prípadu, ak existuje dohoda podľa bodu M.1 ods. 4 bodu ii) alebo ods. 4 bodu iii), ktorou sa zodpovednosť za schválenie programu údržby lietadla prenáša na príslušný orgán zodpovedný za organizáciu pre riadenie zachovania letovej spôsobilosti. d) Program údržby lietadla musí byť v súlade s: i) pokynmi, ktoré vydal príslušný orgán; ii) pokynmi pre zachovanie letovej spôsobilosti, ktoré vydali držitelia typového osvedčenia, obmedzeného typového osvedčenia, doplnkového typového osvedčenia, schválenia postupu väčšej opravy, uznania osvedčenia spôsobilosti ETSO alebo iného príslušného schválenia vydaného podľa nariadenia (ES) č. 1702/2003 a jeho prílohy (časť 21); iii) dodatočnými alebo alternatívnymi pokynmi, ktoré navrhli vlastník alebo organizácia pre riadenie zachovania letovej spôsobilosti po ich schválení podľa bodu M.A.302, s výnimkou intervalov na vykonávanie úloh súvisiacich s bezpečnosťou uvedených v odseku e), ktoré možno zvyšovať, s výhradou dostatočných revízií vykonávaných v súlade s písmenom g) a len vtedy, keď podlieha priamemu schváleniu v súlade s bodom M.A.302 písm. b). e) Program údržby lietadla musí obsahovať podrobné údaje o každej vykonanej údržbe, vrátane frekvencie, o všetkých špecifických úlohách spojených s typom a špecifickosťou činností. f) V prípade veľkých lietadiel, keď je program údržby založený na logike riadiacej skupiny pre údržbu (Maintenance steering group) alebo na monitorovaní stavu, musí program údržby lietadla obsahovať program spoľahlivosti. g) Program údržby lietadla sa pravidelne reviduje a v prípade potreby sa zodpovedajúcim spôsobom mení a dopĺňa. Týmito revíziami sa zabezpečí, aby program aj naďalej platil v zmysle prevádzkových skúseností a pokynov príslušného orgánu, pričom sa zohľadňujú nové a/alebo upravené pokyny na údržbu, ktoré vyhlásili držitelia typového osvedčenia a doplnkového typového osvedčenia a ktorákoľvek iná organizácia, ktorá uverejňuje takéto údaje v súlade s prílohou (časť 21) k nariadeniu (ES) č. 1702/2003.“ 6. V bode M.A.305 sa písmeno b) nahrádza takto: „b) Záznamy o zachovaní letovej spôsobilosti lietadla musia pozostávať z: 1. palubného denníka lietadla, denníka (denníkov) motora alebo kariet konštrukčných modulov motora, denníka (denníkov) vrtule a kariet pre každý komponent s obmedzenou životnosťou, a 2. technického denníka prevádzkovateľa, ak sa vyžaduje v bode M.A.306 pre obchodnú leteckú dopravu, alebo ak ho vyžaduje členský štát pre obchodnú prevádzku inú ako obchodnú leteckú dopravu.“ 7. V bode M.A.403 písm. b) sa slová „podľa M.A.801 písm. b) bodu 1, M.A.801 b) 2 alebo časti 145“ nahrádzajú slovami „podľa M.A.801 písm. b) bodu 1, M.A.801 písm. b) bodu 2, M.A.801 písm. c), M.A.801 písm. d) alebo prílohy II (časť 145)“. 8. V bode M.A.501 písm. a) sa slová „stanovené inak v časti 145 alebo podčasti F“ nahrádzajú slovami „stanovené inak v prílohe (časť 21) k nariadeniu (ES) č. 1702/2003, prílohe II (časť 145) alebo podčasti F oddiele A prílohy I k tomuto nariadeniu“. 9. Bod M.A.502 sa nahrádza takto: „M.A.502 Údržba komponentov a) Údržbu komponentov vykonávajú organizácie pre údržbu, ktoré sú riadne schválené v súlade s oddielom A podčasťou F tejto prílohy (časť M) alebo prílohou II (časť 145). b) Odchylne od písmena a) môže údržbu komponentu na základe údajov o údržbe lietadla alebo na základe osobitného súhlasu príslušného orgánu v súlade s údajmi o údržbe komponentu vykonať organizácia kategórie A s povolením v súlade s oddielom A podčasťou F tejto prílohy (časť M) alebo prílohou II (časť 145), ako aj osvedčujúci personál uvedený v bode M.A.801 písm. b) bode 2, iba vtedy, ak sú takéto komponenty namontované v lietadle. Takáto organizácia alebo takýto osvedčujúci personál však môžu tieto komponenty dočasne odmontovať na účely údržby, aby sa uľahčil prístup ku komponentu, okrem prípadov, keď takéto odmontovanie vyvolá nutnosť ďalšej údržby, na vykonávanie ktorej sa ustanovenia tohto odseku nevzťahujú. Údržba komponentu vykonaná v súlade s týmto odsekom neumožňuje vydanie formulára 1 EASA a podlieha požiadavkám na uvoľnenie lietadla do prevádzky podľa bodu M.A.801. c) Odchylne od písmena a) môže údržbu komponentu motora/pomocnej energetickej jednotky (ďalej len ‚APU‘) na základe údajov o údržbe motora/APU alebo na základe súhlasu príslušného orgánu v súlade s údajmi o údržbe komponentu vykonať organizácia kategórie B s povolením v súlade s oddielom A podčasťou F tejto prílohy (časť M) alebo prílohou II (časť 145) iba vtedy, ak sú takéto komponenty namontované v motore/APU. Organizácia kategórie B však môže tieto komponenty dočasne odmontovať na účely údržby, aby sa uľahčil prístup ku komponentu, okrem prípadov, keď takéto odmontovanie vyvolá nutnosť ďalšej údržby, na vykonávanie ktorej sa ustanovenia tohto odseku nevzťahujú. d) Odchylne od písmena a) a bodu M.A.801 písmena b) 2 môže údržbu komponentu namontovaného v lietadle alebo dočasne odmontovaného z lietadla typu ELA1, ktoré sa nepoužíva v obchodnej leteckej doprave, vykonávanú v súlade s údajmi o údržbe komponentu, vykonávať osvedčujúci personál uvedený v bode M.A.801 písmene b) bode 2, okrem prípadov: 1. generálnej opravy komponentov okrem motorov a vrtúľ a 2. generálnej opravy motorov a vrtúľ iných lietadiel, ako sú lietadlá typu CS-VLA, CS-22 a LSA. Údržba komponentu vykonaná v súlade s písmenom d) neumožňuje vydanie formulára 1 EASA a podlieha požiadavkám na uvoľnenie lietadla do prevádzky podľa bodu M.A.801.“ 10. Bod M.A.503 sa nahrádza takto: „M.A.503. Komponenty s obmedzenou životnosťou Inštalované komponenty s obmedzenou životnosťou nesmú prekročiť schválenú lehotu životnosti špecifikovanú v schválenom programe údržby a príkazoch na zachovanie letovej spôsobilosti, ak sa v bode M.A.504 písm. c) neustanovuje inak.“ 11. V bode M.A.504 sa písmeno b) nahrádza takto: „b) Komponenty neschopné prevádzky musia byť označené a uložené na bezpečnom mieste pod kontrolou organizácie s povolením na údržbu až do rozhodnutia o budúcom stave takého komponentu. V prípade lietadla, ktoré sa nepoužíva v obchodnej leteckej doprave a je iné ako veľké lietadlo, však môže osoba alebo organizácia, ktorá vyhlásila komponent za neschopný prevádzky, preniesť dohľad nad takýmto komponentom po jeho vyhlásení za neschopný prevádzky na vlastníka lietadla, za predpokladu, že takýto prenos sa zapíše do palubného denníka lietadla, denníka motora alebo denníka komponentu.“ 12. Bod M.A.601 sa nahrádza takto: „M.A.601. Rozsah platnosti V tejto podčasti sa stanovujú požiadavky, ktoré musí spĺňať organizácia na vydanie alebo zachovanie platnosti povolenia na údržbu lietadiel a komponentov, ktoré nie sú uvedené v bode M.A.201 písm. g).“ 13. V bode M.A.604 písm. a) sa body 5 a 6 nahrádzajú takto: „5. zoznam osvedčujúceho personálu a rozsah jeho povolenia a 6. zoznam miest, kde sa údržba vykonáva, spolu so všeobecným opisom zariadení,“. 14. Do bodu M.A.606 sa dopĺňa toto písmeno h): „h) Odchylne od písmena g) môže organizácia pri poskytovaní podpory pri údržbe prevádzkovateľom zapojeným do obchodných činností využívať osvedčujúci personál kvalifikovaný v súlade s nasledujúcimi ustanoveniami, s výhradou príslušných postupov, ktoré sa majú schváliť v rámci príručky organizácie: 1. V prípade príkazov na zachovanie letovej spôsobilosti, ktoré predpisujú opakovanú predletovú kontrolu a výslovne stanovujú, že letová posádka môže vykonávať taký príkaz, môže organizácia vydať obmedzené oprávnenie osvedčujúceho personálu pre veliteľa lietadla na základe preukazu spôsobilosti letovej posádky, za predpokladu, že sa organizácia presvedčí, že sa vykonal dostatočný praktický výcvik, aby sa zabezpečilo, že takáto osoba môže plniť príkazy na zachovanie letovej spôsobilosti podľa požadovaného štandardu. 2. V prípade lietadla, ktoré je prevádzkované ďaleko od pracoviska údržby, môže organizácia vydať obmedzené oprávnenie osvedčujúceho personálu pre veliteľa lietadla na základe preukazu spôsobilosti letovej posádky za predpokladu, že sa organizácia presvedčí, že sa vykonal dostatočný praktický výcvik, aby sa zabezpečilo, že takáto osoba môže plniť danú úlohu podľa požadovaného štandardu.“ 15. Bod M.A.607 sa nahrádza takto: „M.A.607 Osvedčujúci personál a) Okrem bodu M.A.606 písm. g) môže osvedčujúci personál uplatňovať svoje práva len vtedy, keď organizácia zabezpečila, že: 1. osvedčujúci personál môže preukázať, že spĺňa požiadavky bodu 66.A.20 písm. b) prílohy III (časť 66) okrem prípadov, keď príloha III (časť 66) odkazuje na právny predpis členského štátu, pričom v takom prípade osvedčujúci personál musí spĺňať požiadavky daného právneho predpisu, a 2. osvedčujúci personál má primerané vedomosti o príslušnom lietadle a/alebo komponente (komponentoch) lietadla, na ktorom (ktorých) sa má vykonať údržba, a o zodpovedajúcich postupoch organizácie. b) V nasledujúcich nepredvídateľných prípadoch, keď je lietadlo odstavené z prevádzky na inom mieste, než je jeho hlavné stanovište, na ktorom nie je k dispozícii osvedčujúci personál, môže zmluvná organizácia pre údržbu s cieľom zabezpečiť údržbu vydať jednorazové oprávnenie na osvedčovanie: 1. jednému zo svojich zamestnancov, ktorý je držiteľom typovej kvalifikácie pre lietadlo s podobnou technológiou, konštrukciou a systémami, alebo 2. osobe s minimálne trojročnou praxou v údržbe a ktorá je držiteľom platného preukazu spôsobilosti ICAO na údržbu lietadiel s oprávnením pre typ lietadla, ktorému sa má udeliť osvedčenie, pod podmienkou, že sa na tomto mieste nenachádza žiadna organizácia s príslušným povolením podľa tejto časti a zmluvná organizácia pre údržbu získala a uchováva dôkazy o praxi a preukaze spôsobilosti takej osoby. Všetky také prípady sa musia oznámiť príslušnému orgánu do siedmich dní od vydania takého oprávnenia na osvedčovanie. Organizácia s povolením na údržbu vydávajúca jednorazové oprávnenie na osvedčovanie zabezpečí, aby každá taká údržba, ktorá by mohla mať vplyv na bezpečnosť letu, bola prekontrolovaná. c) Organizácia s povolením na údržbu zaznamenáva všetky podrobné údaje týkajúce sa osvedčujúceho personálu a vedie aktuálny zoznam všetkých členov osvedčujúceho personálu spolu s rozsahom jeho povolenia ako súčasť príručky organizácie podľa bodu M.A.604 písm. a) bodu 5“. 16. V bode M.A.608 písm. a) sa bod 1 nahrádza takto: „1. mať zariadenia a nástroje špecifikované v údajoch o údržbe podľa bodu M.A.609 alebo overené ekvivalenty uvedené v zozname v príručke organizácie vykonávajúcej údržbu pre každodennú údržbu v rozsahu povolenia, a“. 17. Bod M.A.610 sa nahrádza takto: „M.A.610. Objednávky údržbárskych prác Pred začiatkom údržby musí byť medzi organizáciou a organizáciou požadujúcou údržbu dohodnutá písomná objednávka prác, aby bolo jednoznačne stanovené, aká údržba sa má vykonať.“ 18. V bode M.A.613 sa písmeno a) nahrádza takto: „a) Po dokončení všetkých požadovaných údržbárskych prác na komponente v súlade s touto podčasťou sa vydá osvedčenie o uvoľnení komponentu do prevádzky v súlade s bodom M.A.802. Vydá sa formulár 1 EASA, s výnimkou tých komponentov, ktorých údržba sa vykonala v súlade s bodom M.A.502 písm. b) a bodom M.A502 písm. d) a komponentov vyrobených v súlade s bodom M.A.603 písm. b).“ 19. Bod M.A.615 sa nahrádza takto: „M.A.615. Práva organizácie Organizácia vykonávajúca údržbu s povolením v súlade s oddielom A podčasťou F tejto prílohy (časť M) môže: a) vykonávať údržbu lietadiel a/alebo komponentov, na ktoré má povolenie, v miestach špecifikovaných v osvedčení o povolení a v príručke organizácie pre údržbu; b) dohodnúť vykonanie špecializovaných služieb v inej organizácii, ktorá je primerane kvalifikovaná a na ktorú dozerá organizácia pre údržbu, s výhradou náležitých postupov ustanovených v rámci príručky organizácie pre údržbu schválenej priamo príslušným orgánom; c) vykonávať kdekoľvek údržbu lietadiel a/alebo komponentov, na ktoré má povolenie, ak taká potreba vznikne buď z dôvodu neschopnosti prevádzky lietadla, alebo z nevyhnutnosti zabezpečiť príležitostnú údržbu za predpokladu splnenia podmienok stanovených v príručke organizácie pre údržbu; d) vydávať osvedčenia o uvoľnení do prevádzky po dokončení údržby v súlade s bodom M.A.612 alebo bodom M.A.613.“ 20. Bod M.A.703 sa mení a dopĺňa takto: i) písmeno a) sa nahrádza takto: „a) Povolenie sa uvádza v osvedčení zahrnutom v dodatku VI a vydanom príslušným orgánom.“; ii) dopĺňa sa toto písmeno c): „c) Rozsah prác, ktoré sa považujú za podstatu povolenia, sa konkretizuje v príručke pre riadenie zachovania letovej spôsobilosti v súlade s bodom M.A.704.“ 21. Bod M.A.704 sa mení a dopĺňa takto: i) písmeno a) bod 3 sa nahrádza takto: „3. titul (tituly) a meno (mená) osoby (osôb) uvedenej (uvedených) v bodoch M.A.706 písm. a), M.A.706 písm. c), M.A.706 písm. d) a M.A.706 písm. i),“; ii) do písmena a) sa dopĺňa bod 9: „9. zoznam schválených programov údržby alebo v prípade lietadla, ktoré sa nepoužíva v obchodnej leteckej doprave, zoznam všeobecných a/alebo základných programov údržby“; iii) písmeno c) sa nahrádza takto: „c) Bez ohľadu na písmeno b) môžu byť menej významné zmeny a doplnenia príručky schválené nepriamo prostredníctvom postupu nepriameho schválenia. V postupe nepriameho schválenia sa vymedzí prípustná menej významná zmena a doplnenie, postup musí stanoviť organizácia pre riadenie zachovania letovej spôsobilosti v rámci príručky a musí ho schváliť príslušný orgán zodpovedný za túto organizáciu pre riadenie zachovania letovej spôsobilosti.“ 22. Do bodu M.A.706 sa dopĺňajú tieto písmená i) a j): „i) V prípade organizácií, ktoré predlžujú platnosť osvedčení o overení letovej spôsobilosti v súlade s bodmi M.A.711 písm. a) bodom 4 a M.A.901 písm. f), organizácia vymenuje osoby na to oprávnené, s výhradou schválenia príslušným orgánom. j) Organizácia v príručke riadenia zachovania letovej spôsobilosti vymedzí a aktualizuje titul (tituly) a meno (mená) osoby (osôb) uvedenej (uvedených) v bodoch M.A.706 písm. a), M.A.706 písm. c), M.A.706 písm. d) a M.A.706 písm. i).“ 23. V bode M.A.707 sa písmeno a) nahrádza takto: „a) Aby organizácia s povolením na riadenie zachovania letovej spôsobilosti bola oprávnená vykonávať overenie letovej spôsobilosti, musí mať vhodný personál na overenie letovej spôsobilosti na vydávanie osvedčení o overení letovej spôsobilosti alebo odporúčaní uvedených v podčasti I oddiele A. 1. V prípade všetkých lietadiel používaných v obchodnej leteckej doprave a lietadiel s maximálnou vzletovou hmotnosťou väčšou ako 2 730 kg, okrem balónov, musí tento personál mať: a) aspoň päťročnú prax v zachovaní letovej spôsobilosti a b) príslušný preukaz spôsobilosti v súlade s prílohou III (časť 66) alebo kvalifikáciu personálu údržby uznávanú na vnútroštátnej úrovni pre príslušnú kategóriu lietadiel [keď príloha III (časť 66) odkazuje na vnútroštátne predpisy] alebo leteckotechnický diplom alebo jeho ekvivalent a c) oficiálny leteckotechnický výcvik týkajúci sa údržby a d) postavenie s primeranou zodpovednosťou v oprávnenej organizácii; e) bez ohľadu na písmená a) až d) sa môžu požiadavky v bode M.A.707 písm. a) bode 1 písm. b) nahradiť požiadavkou päťročnej praxe v zachovaní letovej spôsobilosti a praxe, ktorá sa už vyžaduje podľa bodu M.A. 707 písm. a) bodu 1 písm. a). 2. V prípade lietadiel nepoužívaných v obchodnej leteckej doprave s maximálnou vzletovou hmotnosťou do 2 730 kg a v prípade balónov musí tento personál mať: a) aspoň trojročnú prax v zachovaní letovej spôsobilosti a b) príslušný preukaz spôsobilosti v súlade s prílohou III (časť 66) alebo kvalifikáciu personálu údržby uznávanú na vnútroštátnej úrovni pre príslušnú kategóriu lietadiel [keď príloha III (časť 66) odkazuje na vnútroštátne predpisy] alebo leteckotechnický diplom alebo jeho ekvivalent a c) príslušný leteckotechnický výcvik týkajúci sa údržby a d) postavenie s primeranou zodpovednosťou v oprávnenej organizácii; e) bez ohľadu na písmená a) až d) sa môžu požiadavky v bode M.A.707 písm. a) bode 2 písm. b) nahradiť požiadavkou štvorročnej praxe v zachovaní letovej spôsobilosti a praxe, ktorá sa už vyžaduje podľa bodu M.A. 707 písm. a) bodu 2 písm. a).“ 24. V bode M.A.708 písm. b) sa bod 2 nahrádza takto: „2. Predložiť program údržby lietadla a jeho zmeny a doplnenia príslušnému orgánu na schválenie, ak sa naň nevzťahuje postup nepriameho schválenia v súlade s bodom M.A.302 písm. c), a poskytnúť kópiu programu vlastníkovi lietadla, ktoré sa nepoužíva v obchodnej leteckej doprave,“. 25. Bod M.A.709 sa nahrádza takto: „M.A.709 Dokumentácia a) Organizácia s povolením na riadenie zachovania letovej spôsobilosti musí vlastniť a používať aktuálne uplatniteľné údaje o údržbe v súlade s bodom M.A.401 pri plnení úloh na zachovanie letovej spôsobilosti uvedených v bode M.A.708. Tieto údaje môže poskytnúť vlastník alebo prevádzkovateľ, s výhradou príslušnej zmluvy uzavretej s takýmto vlastníkom alebo prevádzkovateľom. V takom prípade musí organizácia pre riadenie zachovania letovej spôsobilosti uchovávať tieto údaje len počas trvania zmluvy, okrem prípadov, keď sa ich uchovanie vyžaduje podľa bodu M.A.714. b) V prípade lietadla, ktoré sa nepoužíva v obchodnej leteckej doprave, môže organizácia s povolením na riadenie zachovania letovej spôsobilosti vypracovať základné a/alebo všeobecné programy údržby, s cieľom umožniť prvé schválenie a/alebo rozšírenie rozsahu schválenia, bez zmlúv uvedených v dodatku I k tejto prílohe (časť M). Tieto základné a/alebo všeobecné programy údržby však nevylučujú potrebu vypracovať zodpovedajúci program údržby lietadla v súlade s bodom M.A.302 v stanovenom čase pred uplatnením práv uvedených v bode M.A.711.“ 26. Bod M.A.711 sa nahrádza takto: „M.A.711 Práva organizácie a) Organizácia pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M) môže: 1. riadiť zachovanie letovej spôsobilosti lietadla neobchodnej leteckej dopravy uvedeného v osvedčení o povolení; 2. riadiť zachovanie letovej spôsobilosti lietadla obchodnej leteckej dopravy uvedeného v osvedčení o povolení, ako aj v osvedčení prevádzkovateľa leteckej dopravy (AOC); 3. dohodnúť vykonanie obmedzených úloh na zachovanie letovej spôsobilosti so zmluvnou organizáciou, ktorá pracuje podľa svojho systému kvality, ako sa uvádza v osvedčení o povolení; 4. podľa podmienok bodu M.A.901 písm. f) predĺžiť platnosť osvedčenia o overení letovej spôsobilosti, ktoré vydal príslušný orgán alebo iná organizácia pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M). b) Organizácia s povolením na riadenie zachovania letovej spôsobilosti registrovaná v niektorom členskom štáte môže mať okrem toho povolenie na vykonávanie overovania letovej spôsobilosti podľa bodu M.A.710 a: 1. vydávať príslušné osvedčenie o overení letovej spôsobilosti a v stanovenom čase predlžovať jeho platnosť podľa podmienok v bode M.A.901 písm. c) bode 2 alebo M.A.901 písm. e) bode 2, a 2. vydávať odporúčanie na overenie letovej spôsobilosti pre príslušný orgán členského štátu registrácie.“ 27. V bode M.A.712 sa písmeno f) nahrádza takto: „f) V prípade malej organizácie, ktorá neriadi zachovanie letovej spôsobilosti lietadiel používaných v obchodnej leteckej doprave, sa môže systém kvality nahradiť vykonávaním pravidelných overovaní organizácie, s výhradou schválenia príslušného orgánu, okrem prípadov, keď organizácia vydáva osvedčenia o overení letovej spôsobilosti pre lietadlá s maximálnou vzletovou hmotnosťou väčšou ako 2 730 kg, iné než balóny. V prípade, že neexistuje systém kvality, organizácia nesmie zadávať úlohy týkajúce sa riadenia zachovania letovej spôsobilosti iným stranám.“ 28. V bode M.A.714 sa písmeno b) nahrádza takto: „b) Ak má organizácia pre riadenie zachovania letovej spôsobilosti práva uvedené v bode M.A.711 písm. b), musí uchovávať kópiu každého vydaného, poprípade predĺženého osvedčenia o overení letovej spôsobilosti a odporúčania, spolu so všetkými podpornými dokumentmi. Okrem toho musí organizácia uchovávať kópiu každého osvedčenia o overení letovej spôsobilosti, ktorého platnosť sa predĺžila podľa práv uvedených v bode M.A.711 písm. a) bode 4.“ 29. Bod M.A.801 sa nahrádza takto: „M.A.801. Osvedčenie o uvoľnení lietadla do prevádzky a) Okrem lietadiel, ktoré do prevádzky uvoľnila organizácia pre údržbu s povolením v súlade s prílohou II (časť 145), osvedčenie o uvoľnení do prevádzky sa musí vydať v súlade s touto podčasťou. b) Do prevádzky sa nesmie uvoľniť žiadne lietadlo, pokým po dokončení každej údržby a po skonštatovaní, že celá požadovaná údržba bola riadne vykonaná, nebolo vydané osvedčenie o uvoľnení do prevádzky: 1. príslušným osvedčujúcim personálom v mene organizácie pre údržbu s povolením v súlade s oddielom A podčasťou F tejto prílohy (časť M), alebo 2. osvedčujúcim personálom v súlade s požiadavkami stanovenými v prílohe III (časť 66), okrem komplexných úloh údržby uvedených v dodatku VII k tejto prílohe, na ktoré sa uplatňuje bod 1, alebo 3. pilotom–vlastníkom v súlade s bodom M.A.803. c) Odchylne od bodu M.A.801 písm. b) bodu 2 môže v prípade lietadla ELA1, ktoré sa nepoužíva v obchodnej leteckej doprave, komplexné úlohy údržby lietadla uvedené v dodatku VII vykonávať osvedčujúci personál uvedený v bode M.A.801 písm. b) bode 2. d) Odchylne od bodu M.A.801 písm. b) môže vlastník v prípade nepredvídaných situácií, keď je lietadlo odstavené z prevádzky na mieste, na ktorom nie je k dispozícii organizácia údržby s príslušným povolením podľa tejto prílohy alebo podľa prílohy II (časť 145) ani príslušný osvedčujúci personál, oprávniť akúkoľvek osobu s minimálne trojročnou zodpovedajúcou praxou v oblasti údržby a s príslušnou kvalifikáciou, aby vykonala údržbu podľa štandardov stanovených v podčasti D tejto prílohy a uvoľnila lietadlo do prevádzky. V takom prípade vlastník musí: 1. získať a uchovať v záznamoch lietadla podrobné údaje o všetkých vykonaných prácach a o kvalifikácii osoby vydávajúcej osvedčenie a 2. zabezpečiť, aby každú takúto údržbu opätovne skontrolovala a uvoľnila do prevádzky príslušne oprávnená osoba uvedená v bode M.A.801 písm. b) alebo organizácia s povolením v súlade s oddielom A podčasťou F tejto prílohy (časť M) alebo s prílohou II (časť 145) pri najbližšej možnej príležitosti, najneskôr však do siedmich dní, a 3. informovať organizáciu zodpovednú za riadenie zachovania letovej spôsobilosti lietadla, ak je s ňou uzavretá zmluva podľa bodu M.A.201 písm. e), alebo príslušný orgán v prípade neexistencie takejto zmluvy, do siedmich dní od vydania takéhoto oprávnenia na osvedčovanie. e) V prípade uvoľnenia do prevádzky v súlade s bodom M.A.801 písm. b) bodom 2 alebo bodom M.A.801 písm. c) môže osvedčujúcemu personálu pomáhať pri vykonávaní úloh údržby jedna osoba alebo viac osôb, ktoré podliehajú jeho priamej a neustálej kontrole. f) Osvedčenie o uvoľnení do prevádzky musí obsahovať aspoň: 1. základné údaje o vykonanej údržbe a 2. dátum dokončenia takejto údržby a 3. totožnosť organizácie a/alebo osoby, ktorá vydáva osvedčenie o uvoľnení do prevádzky vrátane: i) referenčného čísla povolenia organizácie vykonávajúcej údržbu s povolením v súlade s oddielom A podčasťou F tejto prílohy (časť M) a osvedčujúceho personálu vydávajúceho také osvedčenie, alebo ii) v prípade osvedčenia o uvoľnení do prevádzky podľa bodu M.A.801 písm. b) bodu 2 alebo M.A.801 písm. c), totožnosť a poprípade číslo preukazu spôsobilosti personálu vydávajúceho také osvedčenie; 4. obmedzenia letovej spôsobilosti alebo prevádzky, ak existujú. g) Odchylne od písmena b) a bez ohľadu na ustanovenia písmena h), keď nemožno dokončiť celú predpísanú údržbu, možno vydať osvedčenie o uvoľnení do prevádzky v rámci povolených obmedzení lietadla. Taká skutočnosť sa spolu s uplatniteľnými obmedzeniami letovej spôsobilosti alebo prevádzky musí zaznamenať v osvedčení o uvoľnení do prevádzky pred jeho vydaním ako súčasť informácií, ktoré sa vyžadujú v písmene f) bode 4. h) Osvedčenie o uvoľnení do prevádzky sa nesmie vydať v prípade akejkoľvek známej nezhody s požiadavkami, ktorá ohrozuje bezpečnosť letu.“ 30. Bod M.A.802 sa nahrádza takto: „M.A.802. Osvedčenie o uvoľnení komponentu do prevádzky a) Osvedčenie o uvoľnení do prevádzky sa musí vydať po dokončení všetkých údržbárskych prác na komponente lietadla v súlade s bodom M.A.502. b) Uznané osvedčenie o uvoľnení označené ako formulár 1 EASA predstavuje osvedčenie o uvoľnení komponentu do prevádzky, okrem prípadov, keď sa takáto údržba komponentov lietadla vykonala podľa bodu M.A.502 písm. b) alebo bodu M.A.502 písm. d), pričom v takom prípade údržba podlieha postupom uvoľnenia lietadla do prevádzky v súlade s bodom M.A.801.“ 31. Bod M.A.803 sa nahrádza takto: „M.A.803. Oprávnenie pilota–vlastníka a) Pilot-vlastník je osoba, ktorá musí: 1. byť držiteľom platného pilotného preukazu (alebo jeho ekvivalentu) vydaného alebo overeného členským štátom pre určitý typ alebo triedu lietadla a 2. vlastniť lietadlo, a to ako jediný vlastník alebo spoluvlastník, pričom taký vlastník musí byť: i) jednou z fyzických osôb uvedených v registračnom formulári alebo ii) členom neziskovej právnickej osoby zameranej na rekreačné činnosti, pričom táto právnická osoba je uvedená v registračnom dokumente ako vlastník alebo prevádzkovateľ, a tento člen sa priamo zapája do rozhodovacieho procesu právnickej osoby a je právnickou osobou určený na vykonávanie údržby ako pilot–vlastník. b) Pre každé súkromne prevádzkované lietadlo jednoduchej motorovej konštrukcie s maximálnou vzletovou hmotnosťou do 2 730 kg, vetroň, motorový vetroň alebo balón môže pilot–vlastník vydať osvedčenie o uvoľnení do prevádzky po obmedzenej údržbe vykonanej pilotom–vlastníkom, ako sa uvádza v dodatku VIII. c) Rozsah obmedzenej údržby vykonanej pilotom–vlastníkom sa určuje v programe údržby lietadla uvedenom v bode M.A.302. d) Osvedčenie o uvoľnení do prevádzky sa musí zaznamenať v denníkoch a musí obsahovať základné údaje o vykonanej údržbe, použité údaje o údržbe, dátum, kedy bola táto údržba dokončená a totožnosť a podpis pilota, ako aj číslo pilotného preukazu pilota–vlastníka vydávajúceho takéto osvedčenie.“ 32. Bod M.A.901 sa nahrádza takto: „M.A.901. Overenie letovej spôsobilosti lietadla Overenie letovej spôsobilosti lietadla a jeho záznamov o zachovaní letovej spôsobilosti sa vykonáva pravidelne, aby sa zabezpečila platnosť osvedčenia o letovej spôsobilosti lietadla. a) Osvedčenie o overení letovej spôsobilosti sa vydáva v súlade s dodatkom III (formulár 15a alebo 15b EASA) po dokončení uspokojivého overenia letovej spôsobilosti. Osvedčenie o overení letovej spôsobilosti je platné jeden rok. b) Lietadlo v kontrolovanom prostredí je lietadlo, i) ktoré v posledných 12 mesiacoch bolo nepretržite v správe jedinej organizácie pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M) a ii) ktorého údržbu vykonávali posledných 12 mesiacov organizácie s povolením na údržbu v súlade s oddielom A podčasťou F tejto prílohy (časť M). alebo s prílohou II (časť 145). Zahŕňa to úlohy údržby uvedené v bode M.A.803 písm. b) vykonané a uvoľnené do prevádzky v súlade s bodom M.A.801 písm. b) bodom 2 alebo bodom M.A.801 písm. b) bodom 3. c) Pre všetky lietadlá používané v obchodnej leteckej doprave a lietadlá s maximálnou vzletovou hmotnosťou väčšou ako 2 730 kg, okrem balónov, ktoré sa nachádzajú v kontrolovanom prostredí, organizácia uvedená v písmene b), ktorá riadi zachovanie letovej spôsobilosti lietadla, ak má náležité povolenie a s výhradou splnenia ustanovenia písmena k), môže: 1. vydávať osvedčenie o overení letovej spôsobilosti v súlade s bodom M.A.710, a 2. v prípade osvedčení o overení letovej spôsobilosti, ktoré vydala, keď lietadlo zostalo v kontrolovanom prostredí, dvakrát predĺžiť platnosť osvedčenia o overení letovej spôsobilosti vždy na obdobie jedného roka. d) Pre všetky lietadlá využívané na obchodnú leteckú dopravu a lietadlá s maximálnou vzletovou hmotnosťou väčšou ako 2 730 kg, okrem balónov, i) ktoré sa nenachádzajú v kontrolovanom prostredí alebo ii) ktorých zachovanie letovej spôsobilosti je v správe organizácie pre riadenie zachovania letovej spôsobilosti, ktorá nemá právo vykonávať overovanie letovej spôsobilosti, osvedčenie o overení letovej spôsobilosti vydá príslušný orgán po uspokojivom posúdení založenom na odporúčaní organizácie pre riadenie zachovania letovej spôsobilosti s riadnym povolením v súlade s oddielom A podčasťou G tejto prílohy (časť M) odoslanom spolu so žiadosťou vlastníka alebo prevádzkovateľa. Toto odporúčanie je založené na overení letovej spôsobilosti vykonanom v súlade s bodom M.A.710. e) Pre lietadlá, ktoré sa nepoužívajú v obchodnej leteckej doprave, s maximálnou vzletovou hmotnosťou do 2 730 kg a balóny, ktorákoľvek organizácia pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M) a vymenovaná vlastníkom alebo prevádzkovateľom, ak je riadne schválená a s výhradou písmena k), môže: 1. vydávať osvedčenie o overení letovej spôsobilosti v súlade s bodom M.A.710 a 2. v prípade osvedčení o overení letovej spôsobilosti, ktoré vydala, keď lietadlo zostalo v kontrolovanom prostredí v jej správe, dvakrát predĺžiť platnosť osvedčenia o overení letovej spôsobilosti vždy na obdobie jedného roka. f) Odchylne od bodov M.A.901 písm. c) bodu 2 a M.A.901 písm. e) bodu 2 v prípade lietadiel, ktoré sa nachádzajú v kontrolovanom prostredí, organizácia uvedená v písmene b), ktorá riadi zachovanie letovej spôsobilosti lietadla, s výhradou súladu s písmenom k), môže predĺžiť platnosť osvedčenia o overení letovej spôsobilosti, ktoré bolo vydané príslušným orgánom alebo inou organizáciou pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M), dvakrát, a to vždy na obdobie jedného roka. g) Odchylne od bodu M.A.901 písm. e) a bodu M.A.901 písm. i) bodu 2 môže v prípade lietadiel typu ELA1, ktoré sa nepoužívajú v obchodnej leteckej doprave a na ktoré sa nevzťahuje bod M.A.201 písm. i), vydať osvedčenie o overení letovej spôsobilosti aj príslušný orgán po uspokojivom posúdení založenom na odporúčaní osvedčujúceho personálu oficiálne schváleným príslušným orgánom a spĺňajúcim požiadavky ustanovení prílohy III (časť 66), ako aj požiadavky stanovené v bode M.A.707 písm. a) bode 2 písm. a), odoslanom spolu so žiadosťou vlastníka alebo prevádzkovateľa. Toto odporúčanie je založené na overení letovej spôsobilosti vykonanom v súlade s bodom M.A.710 a vydáva sa na maximálne dva po sebe nasledujúce roky. h) Kedykoľvek okolnosti ukážu, že existuje potenciálne ohrozenie bezpečnosti, príslušný orgán vykoná overenie letovej spôsobilosti a vydá osvedčenie o overení letovej spôsobilosti sám. i) Okrem ustanovení písmena h) môže príslušný orgán vykonať overenie letovej spôsobilosti a vydať osvedčenie o overení letovej spôsobilosti sám aj v týchto prípadoch: 1. pre lietadlá, ktoré sa nepoužívajú v obchodnej leteckej doprave, keď je lietadlo v správe organizácie pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M) so sídlom v tretej krajine; 2. pre všetky balóny a iné lietadlá s maximálnou vzletovou hmotnosťou do 2 730 kg, ak to požaduje vlastník. j) Keď príslušný orgán sám vykonáva overenie letovej spôsobilosti a/alebo vydáva osvedčenie o overení letovej spôsobilosti, vlastník alebo prevádzkovateľ poskytne príslušnému orgánu: 1. dokumentáciu požadovanú príslušným orgánom a 2. vhodné priestory na príslušnom mieste pre jeho personál a 3. v prípade potreby podporu zo strany riadne kvalifikovaného personálu v súlade s prílohou III (časť 66) alebo s rovnocennými požiadavkami na personál stanovenými v bode 145.A.30 písm. j) bode 1 a 2 prílohy II (časť145). k) Osvedčenie o overení letovej spôsobilosti nemožno vydať ani predĺžiť, ak existuje dôkaz alebo dôvod domnievať sa, že lietadlo je nespôsobilé na let.“ 33. V bode M.A.904 sa písmená a) a b) nahrádzajú takto: „a) Pri dovoze lietadla z tretieho štátu do členského štátu registrácie žiadateľ musí: 1. požiadať členský štát registrácie o vydanie nového osvedčenia o letovej spôsobilosti v súlade s prílohou (časť 21) k nariadeniu (ES) č. 1702/2003 a 2. pre iné ako nové lietadlo mať úspešne vykonané overenie letovej spôsobilosti v súlade s bodom M.A.901 a 3. mať vykonanú všetku údržbu v súlade so schváleným programom údržby v súlade s bodom M.A.302. b) Keď sa organizácia pre riadenie zachovanie letovej spôsobilosti presvedčí, že lietadlo spĺňa príslušné požiadavky, v prípade potreby pošle členskému štátu registrácie zdokumentované odporúčanie na vydanie osvedčenia o overení letovej spôsobilosti.“ 34. Bod M.B.301 sa mení a dopĺňa takto: i) v písmene b) sa výraz „M.A.302 písm. e)“ nahrádza výrazom „v bode M.A.302 písm. c)“; ii) v písmene d) sa výraz „M.A.302 písm. c) a d)“ nahrádza výrazom „v bodoch M.A.302 písm. d), e) a f)“. 35. V bode M.B.302 sa výraz „článkom 10 ods. 3“ nahrádza výrazom „článkom 14 ods. 4“. 36. V bode M.B.303 sa písmeno a) nahrádza takto: „a) Príslušný orgán vypracuje program overovania, aby sa mohol monitorovať stav letovej spôsobilosti lietadiel zapísaných v jeho registri.“ 37. Do bodu M.B.303 sa dopĺňa toto písmeno i): „i) S cieľom uľahčiť vykonávanie príslušného vynucovacieho opatrenia si príslušné orgány vymieňajú informácie o nezhode zistenej v súlade s písmenom h).“ 38. Bod M.B.606 sa nahrádza takto: „M.B.606. Zmeny a) Príslušný orgán musí spĺňať platné ustanovenia prvého schválenia v prípade akejkoľvek zmeny v organizácii oznámenej v súlade s bodom M.A.617. b) Príslušný orgán môže stanoviť podmienky, podľa ktorých môže organizácia s povolením na údržbu pracovať v priebehu týchto zmien, pokiaľ neurčí, že by platnosť povolenia mala byť pozastavená vzhľadom na charakter alebo rozsah zmien. c) V prípade akejkoľvek zmeny príručky organizácie pre údržbu: 1. V prípade priameho schválenia zmien v súlade s bodom M.A.604 písm. b) príslušný orgán overí, či sa postupy uvedené v príručke zhodujú s touto prílohou (časť M) pred oficiálnym oznámením schválenia organizácii s povolením. 2. V prípade, že sa použije postup nepriameho schválenia na schválenie zmien v súlade s bodom M.A.604 písm. c), príslušný orgán zabezpečí, i) že zmeny zostanú menej významné a ii) že má zodpovedajúcu kontrolu nad schválením zmien, aby sa zabezpečilo, že zostanú v zhode s požiadavkami tejto prílohy (časť M).“ 39. Bod M.B.706 sa nahrádza takto: „M.B.706. Zmeny a) Príslušný orgán musí spĺňať platné ustanovenia prvého schválenia v prípade akejkoľvek zmeny v organizácii oznámenej v súlade s bodom M.A.713. b) Príslušný orgán môže stanoviť podmienky, za ktorých môže organizácia s povolením na riadenie zachovania letovej spôsobilosti pracovať v priebehu týchto zmien, pokiaľ neurčí, že by platnosť povolenia mala byť pozastavená vzhľadom na charakter alebo rozsah zmien. c) V prípade akejkoľvek zmeny príručky organizácie pre riadenie zachovania letovej spôsobilosti: 1. V prípade priameho schválenia zmien v súlade s bodom M.A.704 písm. b) príslušný orgán overí, či sa postupy uvedené v príručke zhodujú s touto prílohou (časť M) pred oficiálnym oznámením schválenia organizácii s povolením. 2. V prípade, že sa použije postup nepriameho schválenia na schválenie zmien v súlade s bodom M.A.704 písm. c), príslušný orgán zabezpečí, i) že zmeny zostanú menej významné a ii) že má zodpovedajúcu kontrolu nad schválením zmien, aby sa zabezpečilo, že zostanú v zhode s požiadavkami tejto prílohy (časť M).“ 40. V bode M.B.901 sa výraz „M.A.902 písm. d)“ nahrádza výrazom „s bodom M.A.901“. 41. Bod M.B.902 sa nahrádza takto: „M.B.902. Overenie letovej spôsobilosti príslušným orgánom a) Keď sa príslušný orgán rozhodne vykonať overenie letovej spôsobilosti a vydať osvedčenie o overení letovej spôsobilosti na formulári 15a EASA (Dodatok III), príslušný orgán vykoná overenie letovej spôsobilosti v súlade s bodom M.A.710. b) Príslušný orgán musí mať vhodný personál na overenie letovej spôsobilosti na vykonanie overenia. 1. V prípade všetkých lietadiel používaných v obchodnej leteckej doprave a lietadiel s maximálnou vzletovou hmotnosťou väčšou ako 2 730 kg okrem balónov musí tento personál mať: a) aspoň päťročnú prax v oblasti zachovania letovej spôsobilosti a b) príslušný preukaz spôsobilosti v súlade s prílohou III (časť 66) alebo kvalifikáciu personálu údržby uznávanú na vnútroštátnej úrovni pre príslušnú kategóriu lietadiel [keď príloha III (časť 66) odkazuje na vnútroštátne predpisy] alebo leteckotechnický diplom alebo jeho ekvivalent, a c) oficiálny leteckotechnický výcvik týkajúci sa údržby a d) postavenie s primeranou zodpovednosťou. Bez ohľadu na vyššie uvedené písmená a) až d) sa môže požiadavka v bode M.B.902 písm. b) bode 1 písm. b) nahradiť požiadavkou päťročnej praxe v zachovaní letovej spôsobilosti a praxe, ktorá sa už vyžaduje podľa bodu M.B. 902 písm. b) bodu 1 písm. a). 2. V prípade lietadiel nepoužívaných v obchodnej leteckej doprave s maximálnou vzletovou hmotnosťou do 2 730 kg a v prípade balónov musí tento personál mať: a) aspoň trojročnú prax v oblasti zachovania letovej spôsobilosti a b) príslušný preukaz spôsobilosti v súlade s prílohou III (časť 66) alebo kvalifikáciu personálu údržby uznávanú na vnútroštátnej úrovni pre príslušnú kategóriu lietadiel [keď príloha III (časť 66) odkazuje na vnútroštátne predpisy] alebo leteckotechnický diplom alebo jeho ekvivalent, a c) príslušný leteckotechnický výcvik týkajúci sa údržby a d) postavenie s primeranou zodpovednosťou. Bez ohľadu na vyššie uvedené písmená a) až d) sa môže požiadavka v bode M.B.902 písm. b) bode 2 písm. b nahradiť požiadavkou štvorročnej praxe v zachovaní letovej spôsobilosti a praxe, ktorá sa už vyžaduje podľa bodu M.B. 902 písm. b) bodu 2 písm. a). c) Príslušný orgán musí viesť záznamy o všetkých členoch personálu na overovanie letovej spôsobilosti, ktoré budú obsahovať podrobné údaje o každej príslušnej získanej kvalifikácii spolu so súhrnom zodpovedajúcich skúseností a školení týkajúcich sa riadenia zachovania letovej spôsobilosti. d) Príslušný orgán musí mať pri overovaní letovej spôsobilosti prístup k uplatniteľným údajom, ako sa uvádza v bodoch M.A.305, M.A.306 a M.A.401. e) Personál vykonávajúci overenie letovej spôsobilosti musí vydať formulár 15a po uspokojivom dokončení overenia letovej spôsobilosti.“ 42. Body 5.1. a 5.2. dodatku I „Dohoda o zachovaní letovej spôsobilosti“ sa nahrádzajú takto: „5.1. Povinnosti organizácie s povolením: 1. zahrnúť typ lietadla do rozsahu povolenia; 2. dodržiavať podmienky na zachovanie letovej spôsobilosti lietadla uvedené nižšie: a) vypracovať program údržby lietadla, poprípade vrátane vypracovania programu spoľahlivosti; b) stanoviť úlohy údržby (v programe údržby), ktoré môže vykonať pilot–vlastník v súlade s bodom M.A.803 písm. c); c) zabezpečiť schvaľovanie programu údržby lietadla; d) odovzdať kópiu programu údržby lietadla vlastníkovi lietadla ihneď po schválení programu; e) zabezpečiť preklenovaciu kontrolu s predchádzajúcim programom údržby lietadla; f) zabezpečiť, že všetky úlohy údržby vykoná organizácia s povolením na údržbu; g) zabezpečiť, že všetky uplatniteľné príkazy na zachovanie letovej spôsobilosti sa uplatnia; h) zabezpečiť, že opravy všetkých chýb objavených počas plánovanej údržby, overovania letovej spôsobilosti alebo nahlásených vlastníkom vykoná organizácia s povolením na údržbu; i) koordinovať naplánovanú údržbu, uplatňovanie príkazov letovej spôsobilosti, výmenu súčastí s obmedzenou životnosťou a požiadavky na kontrolu komponentov; j) informovať vlastníka vždy, keď sa lietadlo musí odovzdať organizácii s povolením na údržbu; k) viesť všetky technické záznamy; l) archivovať všetky technické záznamy; 3. zabezpečiť schválenie všetkých úprav lietadla v súlade s prílohou (časť 21) k nariadeniu (ES) č. 1702/2003 pred ich vykonaním; 4. zabezpečiť schválenie všetkých opráv lietadla v súlade s prílohou (časť 21) k nariadeniu (ES) č. 1702/2003 pred ich vykonaním; 5. informovať príslušný orgán členského štátu registrácie vždy, keď nie je lietadlo vlastníkom poskytnuté organizácii s povolením na údržbu podľa požiadaviek oprávnenej organizácie; 6. informovať príslušný orgán členského štátu registrácie vždy, keď sa nedodrží táto dohoda; 7. vykonávať overenie letovej spôsobilosti lietadla v prípade potreby a vydávať osvedčenie o overení letovej spôsobilosti alebo odporúčanie príslušnému orgánu členského štátu registrácie; 8. posielať kópiu všetkých vydaných alebo predĺžených osvedčení o overení letovej spôsobilosti do 10 dní príslušnému orgánu členského štátu registrácie; 9. hlásiť všetky udalosti, ktoré sa musia oznámiť podľa platných predpisov; 10. informovať príslušný orgán členského štátu registrácie vždy, keď jedna zo strán vypovie túto dohodu. 5.2. Povinnosti vlastníka: 1. mať všeobecné vedomosti o schválenom programe údržby; 2. mať všeobecné vedomosti o tejto prílohe (časť M); 3. poskytnúť lietadlo organizácii s povolením na údržbu so súhlasom oprávnenej organizácie v lehote určenej na základe požiadavky oprávnenej organizácie; 4. neupravovať lietadlo bez predchádzajúcej konzultácie s oprávnenou organizáciou; 5. informovať oprávnenú organizáciu o každej údržbe, ktorá bola výnimočne vykonaná bez vedomia a kontroly oprávnenej organizácie; 6. nahlásiť oprávnenej organizácii prostredníctvom palubného denníka všetky nedostatky zistené počas prevádzky; 7. informovať príslušný orgán členského štátu registrácie vždy, keď jedna zo strán vypovie túto dohodu; 8. informovať príslušný orgán členského štátu registrácie a oprávnenú organizáciu vždy, keď je lietadlo predané; 9. hlásiť všetky udalosti, ktoré sa musia oznámiť podľa platných predpisov; 10. pravidelne informovať oprávnenú organizáciu o letových hodinách lietadla a o ďalších údajoch o využívaní lietadla podľa dohody s oprávnenou organizáciou; 11. zapisovať osvedčenie o uvoľnení do prevádzky do denníkov, ako sa uvádza v bode M.A.803 písm. d), keď údržbu vykonáva pilot–vlastník bez prekročenia rozsahu úloh údržby uvedených v zozname stanovenom v programe schválenej údržby podľa bodu M.A.803 písm. c); 12. informovať organizáciu s povolením na riadenie zachovania letovej spôsobilosti, ktorá je zodpovedná za riadenie zachovania letovej spôsobilosti lietadla, najneskôr do 30 dní od ukončenia akejkoľvek úlohy údržby pilota–vlastníka v súlade s bodom M.A.305 písm. a).“ 43. Dodatok II oddiel 2 „VYPLNENIE OSVEDČENIA O UVOĽNENÍ VYSTAVOVATEĽOM“ sa mení a dopĺňa takto: a) V poli 13 štvrtom pododseku sa ôsma zarážka nahrádza takto: „– osvedčenie o uvoľnení komponentu do prevádzky podľa bodu M.A.613“. b) Pole 19 sa nahrádza takto: „Pole 19. V prípade každej údržby vykonanej organizáciou s povolením na údržbu v súlade s oddielom A podčasťou F prílohy I (časť M) k nariadeniu (ES) č. 2042/2003 sa začiarkne políčko ‚iné predpisy uvedené v poli 13‘ a v poli 13 sa vykoná vyhlásenie o osvedčení o uvoľnení do prevádzky. Do poľa 13 sa zahrnie nasledujúce vyhlásenie o osvedčení o uvoľnení komponentu do prevádzky podľa bodu M.A.613: ‚Osvedčuje sa, že ak nie je v tomto poli stanovené inak, práca určená v poli 12 a opísaná v tomto poli bola dokončená v súlade s požiadavkami oddielu A podčasti F prílohy I (časť M) k nariadeniu (ES) č. 2042/2003, a vzhľadom na túto prácu sa položka považuje za pripravenú na uvoľnenie do prevádzky. TOTO NIE JE UVOĽNENIE PODĽA PRÍLOHY II (ČASŤ 145) K NARIADENIU (ES) č. 2042/2003.‘ Vyhlásenie v osvedčení ‚ak sa v tomto poli neuvádza inak‘ je určené na riešenie týchto prípadov: i)ak sa údržba nemohla dokončiť;ii)ak sa údržba vykonala odchylne od normy, ktorá sa požaduje touto prílohou (časť M);iii)ak sa údržba vykonala v súlade s inou požiadavkou, než sa uvádza v tejto prílohe (časť M). V takom prípade sa v poli 13 uvedie príslušný vnútroštátny predpis. Každý takýto prípad alebo kombinácia prípadov musia byť uvedené v poli 13.“ 44. Dodatok III sa nahrádza takto: „Dodatok III Osvedčenia o overení letovej spôsobilosti 45. V dodatku IV sa odseky 4 a 5 nahrádzajú takto: „4. Klasifikačná trieda kategórie A znamená, že organizácia s povolením na údržbu v súlade s oddielom A podčasťou F tejto prílohy (časť M) môže vykonávať údržbu lietadla a akéhokoľvek komponentu (vrátane motorov a/alebo APU) v súlade s údajmi o údržbe lietadla alebo, v prípade súhlasu príslušného orgánu, v súlade s údajmi o údržbe komponentov, len ak sú takéto komponenty namontované v lietadle. Takáto organizácia s klasifikáciou kategórie A s povolením na údržbu však môže komponent dočasne odmontovať na účely údržby, aby sa uľahčil prístup ku komponentu, okrem prípadov, keď takéto odmontovanie vyvolá nutnosť ďalšej údržby, na vykonanie ktorej sa ustanovenia tohto odseku nevzťahujú. Táto činnosť bude podliehať kontrolnému postupu uvedenému v príručke organizácie pre údržbu, ktorý je pre členský štát prijateľný. Rozsah takejto údržby sa stanoví v časti o obmedzeniach, a tým sa určí aj rozsah povolenia. 5. Klasifikačná trieda kategórie B znamená, že organizácia s povolením na údržbu v súlade s oddielom A podčasťou F tejto prílohy (časť M) môže vykonávať údržbu nenainštalovaného motora a/alebo APU a komponentov motora a/alebo APU v súlade s údajmi o údržbe motora a/alebo APU, alebo v prípade súhlasu príslušného orgánu, v súlade s údajmi o údržbe komponentov len ak sú takéto komponenty namontované v motore a/alebo APU. Takáto organizácia s klasifikáciou kategórie B s povolením na údržbu však môže komponent dočasne odmontovať na účely údržby, aby sa uľahčil prístup ku komponentu, okrem prípadov, keď takéto odmontovanie vyvolá nutnosť ďalšej údržby, na vykonanie ktorej sa ustanovenia tohto odseku nevzťahujú. Rozsah takejto údržby sa stanoví v časti o obmedzeniach, a tým sa určí aj rozsah povolenia. Organizácia s povolením na údržbu v súlade s oddielom A podčasťou F tejto prílohy (časť M) s klasifikačnou triedou kategórie B môže vykonávať aj údržbu nainštalovaného motora počas údržby na technickej základni a počas traťovej údržby, pod podmienkou, že príručka organizácie pre údržbu obsahuje kontrolný postup. Takáto činnosť, ak ju členský štát povolil, sa musí uvádzať v rozsahu práce v príručke organizácie pre údržbu.“ 46. Dodatok VI sa nahrádza takto: „Dodatok VI Osvedčenie o povolení organizácie pre riadenie zachovania letovej spôsobilosti podľa prílohy I (časť M) podčasti G 47. Dodatok VII sa mení a dopĺňa takto: a) Prvá veta sa nahrádza taouto vetou: „Komplexné úlohy údržby uvedené v bodoch M.A.502 písm. d) bode 3, M.A.801 písm. b) bode 2 a M.A.801 písm. c) tvoria nasledujúce úlohy:“. b) Dopĺňajú sa tieto body 3, 4 a 5: „3. Vykonanie tejto údržby piestového motora: a) demontáž a následná montáž piestového motora s iným cieľom: než i) získať prístup k zostavám piesta/valca, alebo ii) sňať zadný kryt príslušenstva na kontrolu a/alebo výmenu zostáv olejového čerpadla, ak táto práca nezahŕňa odstránenie a opätovné namontovanie vnútorných súkolí; b) demontáž a následná montáž redukčných súkolí; c) zváranie a spájkovanie spojov, iné než menšie zvarové opravy výfukových jednotiek, ktoré vykonáva náležite schválený alebo oprávnený zvárač, s výnimkou výmeny komponentu; d) zásahy do jednotlivých dielov jednotiek, ktoré sa dodávajú ako jednotky skúšané na skúšobnom zariadení, okrem výmeny alebo úpravy dielov, ktoré možno bežne vymeniť alebo upraviť v prevádzke. 4. Vyváženie vrtule, okrem a) osvedčovania statického vyváženia vyžadovaného, ak sa vyžaduje podľa príručky údržby; b) dynamického vyváženia namontovaných vrtúľ pomocou elektronického zariadenia na vyvažovanie, ak to povoľuje príručka údržby alebo iné schválené údaje o letovej spôsobilosti. 5. Akékoľvek ďalšie úlohy, ktoré si vyžadujú: a) špecializované nástroje, vybavenie alebo zariadenia alebo b) dôležité koordinačné postupy z dôvodu dlhotrvajúceho vykonávania úloh a zapojenia viacerých osôb.“ 48. Dodatok VIII sa nahrádza takto: „Dodatok VIII Obmedzená údržba, ktorú vykonáva pilot–vlastník Okrem požiadaviek stanovených v prílohe I (časť M) sa pred vykonaním akejkoľvek úlohy údržby podľa požiadaviek údržby zo strany pilota–vlastníka musia dodržať tieto základné zásady: a) Spôsobilosť a zodpovednosť 1. Pilot–vlastník je vždy zodpovedný za údržbu, ktorú vykonáva. 2. Pred vykonaním akejkoľvek úlohy údržby pilotom–vlastníkom sa musí pilot–vlastník presvedčiť, či je spôsobilý na vykonanie úlohy. Za oboznámenie sa so štandardnými postupmi údržby lietadla a programom údržby lietadla je zodpovedný pilot–vlastník. Ak pilot–vlastník nie je spôsobilý na vykonanie danej úlohy, pilot-vlastník ju nemôže uskutočniť. 3. Pilot-vlastník (alebo jeho zmluvná organizácia pre riadenie zachovania letovej spôsobilosti podľa podčasti G oddielu A tejto prílohy) je zodpovedný za určenie úloh pilota–vlastníka v programe údržby podľa týchto základných zásad a za zabezpečenie včasnej aktualizácie dokumentu. 4. Program údržby sa musí schváliť v súlade s bodom M.A.302. b) Úlohy Pilot–vlastník môže vykonávať jednoduché vizuálne kontroly alebo činnosti na kontrolu celkového stavu a viditeľných škôd, ako aj bežnej činnosti rámu lietadla, motorov, systémov a komponentov. Pilot–vlastník nesmie úlohy údržby vykonávať, keď sa úloha: 1. v rozhodujúcej miere spája s bezpečnosťou a jej nesprávne vykonanie by významne ovplyvnilo letovú spôsobilosť lietadla, alebo keď úloha údržby ovplyvňuje letovú bezpečnosť, ako sa uvádza v bode M.A.402 písm. a) a/alebo 2. spája s požiadavkou na odstránenie dôležitých komponentov alebo dôležitej zostavy a/alebo 3. vykonáva v súlade s príkazom na zachovanie letovej spôsobilosti alebo podmienkou obmedzenia letovej spôsobilosti, ak nie je osobitne povolená v príkaze na zachovanie letovej spôsobilosti alebo v podmienke obmedzenia letovej spôsobilosti a/alebo 4. spája s požiadavkou na použitie špeciálnych nástrojov, kalibrovaných nástrojov (okrem momentového kľúča a zatlačovacieho nástroja) a/alebo 5. spája s požiadavkou na použitie skúšobných zariadení alebo zvláštnych testov [napr. nedeštruktívneho skúšania (NDT), systémových testov alebo prevádzkových kontrol leteckých elektronických zariadení] a/alebo 6. skladá z neplánovaných špeciálnych kontrol (napr. kontrola tvrdého pristátia) a/alebo 7. spája s ovplyvnením systémov, ktoré sú nevyhnutné pre prevádzku letov IFR, a/alebo 8. nachádza v zozname v dodatku VII, alebo ide o úlohu údržby komponentu v súlade s bodom M.A.502. Kritériá 1 až 8 uvedené vyššie nemožno nahradiť menej prísnymi pokynmi vydanými v súlade s bodom M.A.302 písm. d) – Program údržby. Každá úloha opísaná v letovej príručke lietadla ako príprava lietadla na let (napríklad: montáž krídel vetroňa alebo predletová kontrola) sa považuje za úlohu pilota, a nie je úlohou údržby vykonávanej pilotom–vlastníkom, a preto sa nevyžaduje osvedčenie o uvoľnení do prevádzky. c) Vykonávanie úloh údržby pilotom–vlastníkom a záznamy Údaje o údržbe, ako sa uvádza v bode M.A.401, musia byť vždy dostupné počas vykonávania údržby pilotom–vlastníkom a musia sa dodržiavať. Podrobnosti o údajoch, na ktoré sa odkazuje pri vykonávaní údržby pilotom–vlastníkom, musia byť zahrnuté do osvedčenia o uvoľnení do prevádzky v súlade s bodom M.A.803 písm. d). Pilot-vlastník musí informovať organizáciu s povolením na riadenie zachovania letovej spôsobilosti, ktorá je zodpovedná za zachovanie letovej spôsobilosti lietadla (v prípade potreby), najneskôr do 30 dní od ukončenia akejkoľvek úlohy údržby pilota–vlastníka v súlade s bodom M.A.305 písm. a).“